
Okresný súd Prievidza 26T/86/2025 3825011040 19. 08. 2026 Mgr. Michal Vigaš ECLI:SK:OSPD:2026:3825011040.2
ROZSUDOK V MENE SLOVENSKEJ REPUBLIKY Okresný súd Prievidza, samosudcom Mgr. Michalom Vigašom, v trestnej veci obžalovaného A. B., pre skutok v obžalobe právne kvalifikovaný ako prečin ublíženia na zdraví podľa § 156 ods. 1, ods. 3 písm. c) Tr. zák. s poukazom na § 123 ods. 3 písm. i), ods. 4 Tr. zák. a prečin výtržníctva podľa § 364 ods. 1 písm. a) Tr. zák. a obžalovaného C. D. pre skutok v obžalobe právne kvalifikovaný ako prečin krádeže podľa § 212 ods. 1 písm. a) Tr. zák., na hlavnom pojednávaní dňa 19.08.2026, takto rozhodol: Obžalovaní: 1/ A. B., nar. XX.XX.XXXX v E., trvale bytom C. XXX, F. B. G. B., adresa na doručovanie písomností XX. XXXXXXX XX/X, H., 2/ C. D., nar. XX.XX.XXXX v B., trvale bytom E., adresa na doručovanie písomností I. E. XX/XX, E., s ú v i n n í, ž e obžalovaný č. 1, v čase o 02:57 hod. dňa 07.07.2024, na parkovisku pred A. C. B., na E. J. K. XX v B., na mieste verejnosti prístupnom, fyzicky napadol poškodeného E. H., takým spôsobom, že poškodeného strkal rukami do oblasti hrudníka, a následne ho udrel rukou zovretou v päsť do oblasti tváre, v dôsledku čoho poškodenému vypadol na asfaltovú cestu mobilný telefón zn. Samsung S24, IMEI: 350176950400675, minimálne dva metre od neho, čo si všimol obžalovaný č. 2 a mobilný telefón z cesty zodvihol a prisvojil si ho, čím spôsobil poškodenému škodu vo výške 750,- Eur, pričom obžalovaný č. 1 ďalej pokračoval vo fyzickom napádaní poškodeného, ktorého strkal a minimálne 2 krát udrel rukou zovretou v päsť do oblasti tváre, v dôsledku čoho poškodený spadol na chrbát, na asfaltovú cestu, po čom poškodený vstal a kráčal smerom k obžalovanému č. 1, ktorý sa ku nemu rozbehol a jeden krát ho opäť udrel rukou zovretou v päsť do oblasti tváre a kopol nohou poškodeného do oblasti chrbta, ktorý sa kopu uhol, kde svojim konaním obžalovaný č. 1 spôsobil poškodenému tržnú ranu ľavej nadočnicovej oblasti, pomliaždenie ľavej okolo očnej oblasti s krvným výronom a zlomeninu oblúka sánky s posunom úlomkov, ktoré zranenia sťažili obvyklý spôsob života poškodenému, podľa vypracovaného znaleckého posudku, po dobu dvanásť týždňov, teda po dlhší čas, z toho osem týždňov závažným spôsobom, kedy mal poškodený E. H. naložené skrutky v sánke a nosil elastickú fixáciu sánky a následne mal naložený obväz funda (obväz cez celú hlavu), počas čoho mohol prijímať tekutú stravu a mal výrazné sťaženie hygieny v ústnej dutine, v úvode kľudový režim na lôžku a neskôr režim bez fyzickej aktivity, teda obžalovaný 1/ A. B. -inému úmyselne ublížil na zdraví a spôsobil mu ťažkú ujmu na zdraví
-dopustil sa fyzicky, verejne a na mieste verejnosti prístupnom, výtržnosti tým, že napadol iného, obžalovaný 2/ C. D. -prisvojil si cudziu vec tým, že sa jej zmocnil a spôsobil tak malú škodu, č í m s p á ch a l i obžalovaný 1/ A. B. - prečin ublíženia na zdraví podľa § 156 ods. 1, ods. 3 písm. c) Trestného zákona č. 300/2005 Z.z. v znení neskorších predpisov (ďalej Tr. zák.) s poukazom na § 123 ods. 3 písm. i), ods. 4 Tr. zák. - prečin výtržníctva podľa § 364 ods. 1 písm. a) Tr. zák., obžalovaný 2/ C. D. - prečin krádeže podľa § 212 ods. 1 písm. a) Trestného zákona č. 300/2005 Z.z. v znení neskorších predpisov (ďalej Tr. zák.) Za
to sa odsudzuje:
obžalovaný 1/ A. B. Podľa § 156 ods. 3 Tr. zák., s použitím § 41 ods. 1 Tr. zák., § 36 písm. l/, písm. n/ Tr. zák., § 37 písm. h/ Tr. zák., § 38 ods. 2 Tr. zák. na úhrnný trest odňatia slobody vo výmere 2 (dva) roky. Podľa § 49 ods. 1 písm. a/ Tr. zák. a § 50 ods. 1 Tr. zák. súd obžalovanému výkon trestu odňatia slobody podmienečne o d k l a d á a určuje skúšobnú dobu 2 (dva) roky. Podľa § 287 ods. 1 Tr. por. je obžalovaný 1/ A. B. p o v i n n ý nahradiť poškodenému Sociálna poisťovňa, so sídlom Bratislava, Ul. 29. augusta 8 a 10, IČO: 30 807 484, škodu vo výške 1752,60-€. Podľa § 288 ods. 1 Tr. por. súd poškodeného E. H., nar. XX.XX.XXXX, bytom E., L. XX/XX, s nárokom na náhradu škody odkazuje na civilný proces. obžalovaný 2/ C. D. Podľa § 212 ods. 1 Tr. zák., s použitím § 36 písm. l/, písm. n/ Tr. zák., § 37 písm. m/, Tr. zák., § 38 ods. 2 Tr. zák. na trest odňatia slobody vo výmere 6 (šesť) mesiacov. Podľa § 49 ods. 1 písm. a/ Tr. zák. a § 50 ods. 1 Tr. zák. súd obžalovanému výkon trestu odňatia slobody podmienečne o d k l a d á a určuje skúšobnú dobu 16 (šestnásť) mesiacov. Podľa § 288 ods. 1 Tr. por. súd poškodeného E. H., nar. XX.XX.XXXX, bytom E., L. XX/XX, s nárokom na náhradu škody odkazuje na civilný proces. odôvodnenie: Tento rozsudok odôvodnenie neobsahuje, pretože sa obidvaja obžalovaní a prokurátor bezprostredne po vyhlásení rozsudku vzdali odvolania, a preto podľa § 172 ods. 2 Trestného poriadku bol vyhotovený zjednodušený písomný rozsudok. Vyhlásený rozsudok však musí zodpovedať písomnému vyhotoveniu
rozsudku, nielen v časti výroku ale aj poučení, preto rozsudok obsahuje aj poučenie o možnosti podať odvolanie. Poučenie: Proti tomuto rozsudku je možné podať odvolanie v lehote 15 (pätnásť) dní od oznámenia rozsudku prostredníctvom tunajšieho súdu na Krajský súd v Trenčíne. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku (§ 309 ods. 1 Trestného poriadku).

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2026:3825011040.2 (dáta aktuálne k 9. 11. 2026). Záväzné je znenie zverejnené súdom.




